Gotovo je, Gego više svoj Hvar ne doživljava ni kao milu majku ni Jamajku, njegov je For, kaže, postao grad pun droge, kokaina, čista Bogota. Isprovociran, kaže, bijelim prahom koji je ušao u njegove kale i ljude, problematizirao je forsku antologijsku himnu "Jamajku", pretvorivši je u duet u kojem bi kao glazbenog partnera najradije vidio Sašu iz TBF-a. Više to nije oda raju na zemlji iz kojeg je potekao, sada je to pjesma koja problematizira situaciju što se, kaže Gego, utkala u sve pore njegove okoline.



- Svi kažu da san puka, da san poludi, da nisan normalan. A ja kažen da nisu normalni svi ovi šta pušćaju da našin Forom vlada seks i narko turizam. Nema više mog Fora, ovo je Bogota, ovo je ko iz pisme DJ Krmka di on lipo govori kako cijelo selo šmrče bijelo. Je, i zato san napisa dodatak na pismu i ponudit ću to Saši da zajedno otpivamo i dignemo sve na noge. Gego kreće u boj protiv droge. Dosta je bilo – kaže Gego.



Ako sve prođe kako je planirao, Gego bi za maksimalno 20 dana krenuo u studio. Želi s novom skladbom u eter izići prije turističkog ludila, kako bi apelirao na ljude, naveo ih na zajedničku akciju.



- Nisan puka nego me isprovociralo šta mi bliski ljudi i iz obitelji i puno prijatelja imaju problema s bilim. Ne mogu to više gledat. Ne znan više koliko puta san taj problem prijavljiva hvarskoj policiji, reka san in otvoreno di se dila, kako se dila, ko dila, kako droga svaki dan dolazi u Hvar. Pa kako niko nije reagira, onda san se pismom obratia predsjednici Kolindi. Sad šaljem pismo i premijeru Plenkoviću, onda ću biskupu. A i ovon novom verzijom "Jamajke" želin napravit nešto za čišćenje moga Fora od pošasti koja je došla prije deset godina. Ču son da niko ne želi taj problem dirat, da se to sve tolerira kako ne bi otirali ove goste šta nan tu dolaze. Ma koje goste, ove ludare šta nam po gradu rade nered. E nećedu više dolazit, jo in kažen – kaže Gego, koji je jučer u Splitu policiji prijavio svoje viđenje hvarskog narko problema.



Neće stati samo na politički angažiranoj skladbi, prijavama i pismima, odlučio je krenuti u konkretne akcije, istomišljenike povezati u grupu Bijelih anđela. Planira raditi razne nepodopštine u lokalima i restoranima u koje zalaze dileri, čak i izvoditi akcije na forskim gradskim površinama.



- Spreman san na sve. Nek me tuku, nek mi govore svašta, neka pljucaju, nek viču do san lud. Ali neću više stat i gledat u što se moj lipi grad For pritvori. Dosta je bilo, ja krećem u akciju, ko mi se oće pridružit dobro je doša. Tako su mi nekada govorili da san lud kad san odluči bit pivač. A kad su svi čuli za mene i forsku himnu, e onda su mi čestitali. Sad ću in opet svima pokazat da možemo bit bolji ljudi – kaže Gego.



For je nami bi Jamajka

For je nami bi mila majka,

Jamajka (i ca je nami?)



Mi smo von dica s pjace

A tamo uvik niko place

Mi smo von dica s pjace

A tamo se place (i ca je nami?)



E moj Gegota, ovo ti je Bogota

Trove vej ni, a sve ti se bili

I u Loco san bi, i tamo se bili,

Zime ni, a sve se bili



I vamo namo tamo,

Tamo vamo vamo namo tamo, a sve se bili

Di san ovo jo bi



Jo popodne gren u Ždrlica

I tamo se sve bili

I di san jo ovo opeta bi



E moj Gegota….